**განმარტებითი ბარათი**

**,,ანგარიშვალდებული პირის მიერ შესაბამისობის კონტროლის სისტემის დანერგვის წესის დამტკიცების თაობაზე“**

 **ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის ბრძანების პროექტზე**

,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონის (შემდგომ - კანონი) შესაბამისად, ამ კანონის მიზნებისთვის, ბუღალტრული აღრიცხვის, ანგარიშგებისა და აუდიტის ზედამხედველობის სამსახურის (შემდგომ - სამსახური) მიმართ ანგარიშვალდებულ პირს წარმოადგენს სერტიფიცირებული ბუღალტერი, აუდიტორი და აუდიტორული (აუდიტური) ფირმა, პროფესიული მომსახურების გამწევი ბუღალტერი და საბუღალტრო ფირმა (შემდგომ - ანგარიშვალდებული პირები).

კანონის 29-ე მუხლის პირველი პუნქტის თანახმად, „ანგარიშვალდებული პირი ვალდებულია ამ კანონის მოთხოვნებთან შესაბამისობის უზრუნველსაყოფად დანერგოს შიდა კონტროლის ისეთი პოლიტიკა, წესები, სისტემები და მექანიზმები (შემდგომ − შესაბამისობის კონტროლის სისტემა), რომლებიც მისი საქმიანობის ხასიათის, მოცულობისა და მასთან დაკავშირებული ფულის გათეთრებისა და ტერორიზმის დაფინანსების რისკების პროპორციულია.“.

 პროექტის თანახმად, ანგარიშვალდებულმა პირმა შესაბამისობის კონტროლის სისტემის დანერგვის მიზნით უნდა შეიმუშაოს შიდა ინსტრუქცია, რომელმაც, სულ მცირე, უნდა მოიცვას:

ა) შესაბამისობის კონტროლის სისტემის ფუნქციონირებაზე პასუხისმგებელი პირის ან სტრუქტურული ერთეულის ხელმძღვანელის დანიშვნისა და მისი და/ან სტრუქტურული ერთეულის თანამშრომელთა უფლებები და მოვალეობები;

ბ) თანამშრომელთა შერჩევის წესი;

გ) განგრძობითი სწავლების პროგრამის უზრუნველყოფა;

დ) უჩვეულო და საეჭვო გარიგებების დამუშავება;

ე) პრევენციული ღონისძიებების განხორციელება;

ვ) ინფორმაციის აღრიცხვა და შენახვა;

ზ) შესაბამისობის კონტროლის სისტემის გადახედვისა და დამოუკიდებელი აუდიტის ჩატარების პროცედურა.

დამოუკიდებელი აუდიტის ფუნქცია არ გულისხმობს პროცესში „ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონის მე-2 მუხლის პირველი პუნქტის „ზ“ ქვეპუნქტით გათვალისწინებული აუდიტორის ან/და „თ“ ქვეპუნქტით გათვალისწინებული აუდიტორული ფირმის მიერ ამავე პუნქტის „ვ“ ქვეპუნქტით გათვალისწინებული აუდიტორული საქმიანობის განხორციელებას.

დამოუკიდებელი აუდიტის ფუნქცია უნდა განხორციელდეს ფინანსურ ქმედებათა სპეციალური ჯგუფის (FATF) მე-18 რეკომენდაციის შესაბამისად. მიუხედავად იმისა, რომ ტერმინი „აუდიტი“ სამსახურის ზედამხედველობას დაქვემდებარებული ანგარიშვალდებული პირებისთვის შეიძლება საქმიანობიდან გამომდინარე დაკავშირებული იყოს „ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონით გათვალისწინებული აუდიტორის/აუდიტორული ფირმის მიერ აუდიტორული საქმიანობის განხორციელებასთან, FATF-ის, ევროკავშირის (2015/849 და 2018/843) დირექტივების, ევროპის საბჭოს ფულის გათეთრების წინააღმდეგ მიმართულ ღონისძიებათა შემფასებელ რჩეულ ექსპერტთა კომიტეტის (Moneyval) წევრი სახელმწიფოების პრაქტიკის, აგრეთვე კანონის გათვალისწინებით, ,,ანგარიშვალდებული პირის მიერ შესაბამისობის კონტროლის სისტემის დანერგვის წესის დამტკიცების თაობაზე“ (შემდგომში - წესი) ინერგება ტერმინი „დამოუკიდებელი აუდიტი“.

წესი მიზნად ისახავს ხელი შეუწყოს სამართლებრივი ჩარჩოს ჩამოყალიბებას, რომელიც ანგარიშვალდებულ პირებს მისცემს ნათელ წარმოდგენას თუ რა მინიმალურ მოთხოვნებს უნდა აკმაყოფილებდეს მათი შესაბამისობის კონტროლის სისტემა.

 წესის იმპლემენტაცია უზრუნველყოფს ანგარიშვალდებულ პირთა ცნობიერების ამაღლებას და შესაბამისობას ერთი მხრივ ქართულ კანონმდებლობასთან, მეორე მხრივ კი საერთაშორისო სტანდარტებთან, კერძოდ, ფინანსურ ქმედებათა სპეციალური ჯგუფის (FATF) რეკომენდაციებთან და ევროკავშირის დირექტივებთან (2015/849 და 2018/843).

**ინფორმაცია ევროკავშირის სამართლებრივი აქტის შესახებ**

სამართლებრივი აქტის პროექტის მომზადებისას არ არის გამოყენებული ევროკავშირის აქტი.

**პროექტის მიღებით გამოწვეული საფინანსო-ეკონომიკური შედეგების გაანგარიშება**

სახელმწიფოსათვის აღნიშნული პროექტი არ გამოიწვევს ახალი ფინანსური ვალდებულებების წარმოშობას და ბიუჯეტის ხარჯვით ნაწილზე გავლენას არ იქონიებს.

**პროექტის მოსალოდნელი შედეგები**

პროექტის მიღება, სამსახურის მიმართ ანგარიშვალდებულ პირებს დაეხმარება ,,ფულის გათეთრებისა და ტერორიზმის დაფინანსების აღკვეთის ხელშეწყობის შესახებ“ საქართველოს კანონით დადგენილი ვალდებულების შესრულებაში.

**პროექტის განხორციელების ვადები**

პროექტით გათვალისწინებული ღონისძიებების შესრულება არ საჭიროებს კონკრეტულ ვადას.

**პროექტის ავტორი და წარმდგენი**

პროექტის ავტორია ბუღალტრული აღრიცხვის, ანგარიშგებისა და აუდიტის ზედამხედველობის სამსახური.